30.09.2003
EPLO
Linnavalitsus algatab kolmapäeval Patarei vangla ja Lennusadama piirkonna detailplaneeringu koostamise, eesmärgiga kujundada alast atraktiivne ülikoolilinnak.
Patarei vangla ja Lennusadama piirkonna detailplaneeringu lähteülesande koostamist taotles kunstiakadeemia. Detailplaneering hõlmab 23,6 hektari suuruse maa-ala. Patarei vangla territooriumile on plaanis rajada kunstiakadeemia ja moodustatava Tallinna ülikooli kompleks, teatas Raepress.
Planeeritav maa-ala on kavas muuta avalikult kasutatavaks alaks. Planeeringu eesmärk on linnakeskuse laiendamine ja merega ühendamine, kavandades alale kvaliteetse linnakeskkonna, lähtudes olemasolevatest säilitatavatest väärtustest ning tagades ligipääsu merele.
Linna avamine merele ning mere ja linna vaheliste sidemete taastamine on linna üldplaneeringuga määratud linna arengu üheks põhisuunaks.
Paljassaare ja Russalka vahelise rannaala üldplaneeringu alusel on Patarei vangla territooriumi juhtfunktsiooniks üldkasutatava ehitise maa ning Patarei vangla ja Lennusadama vaheline piirkond haljasala maa.
Rannaala üldplaneeringuga on Patarei kaitsekasarmu piirkonna detailplaneerimise eelduseks sätestatud arhitektuurikonkursi nõue. Kaitsekasarmust mere poole tuleb tagada avaliku juurdepääsuga rannapromenaadi rajamise võimalus. Lennusadama ja vesilennukite angaari piirkonna merepoolne ala on rannaala üldplaneeringuga määratud jahi- ja reisisadama maaks.
Planeeritav ala paikneb 13.-16. sajandist pärit asulakoha alal, mis kuulub arheoloogiamälestiste nimekirja. Aastail 1916-1917 ehitatud vesilennukiangaarid, 1829.-1840. aastal ehitatud kaitsekasarm ning 1838. aastal ehitatud kaitsekasarmu mortiiripatarei on tunnistatud arhitektuurimälestisteks.
Linna üldplaneeringu alusel kulgeb Kalaranna tänavaga paralleelselt soovitavalt 50 meetri laiune avalikus kasutuses olev haljaskoridor, mis on kavas ühendada nii Patarei vangla taguse kui ka Lennusadama ja Peetri sadama vahelise kalda-alaga.
EPLO